**Szada Nagyközség Önkormányzat Képviselő-testületének**

**…/2020. ( . ) önkormányzati rendelete**

**a hivatali helyiségen kívüli és a hivatali munkaidőn kívül történő házasságkötés engedélyezésének szabályairól és díjairól**

Szada Nagyközség Önkormányzat Képviselő-testülete az anyakönyvi eljárásról szóló 2010. évi I. törvény 96. §-ában kapott felhatalmazás alapján, az Alaptörvény 32. cikk (2) bekezdésében meghatározott feladatkörében eljárva a következőket rendeli el:

**1. A rendelet hatálya**

**1. §**

E rendelet hatálya Szada Nagyközség közigazgatási területén belül a házasságkötés létesítésével kapcsolatos anyakönyvvezetői közreműködést igénylő szolgáltatást igénybe vevőkre és ezen eljárásban közreműködő anyakönyvvezetőre terjed ki.

**2. §**

A házasságkötés társadalmi megünneplésén ingyenesalapszolgáltatásaz anyakönyvvezető hivatalos közreműködése, amely a Polgári Törvénykönyvről szóló 2013. évi V. törvényben rögzítettek szerinti hivatalos szöveg és eljárás.

**2. Értelmező rendelkezések**

**3. §**

E rendelet alkalmazásában:

1. *anyakönyvi esemény*: házasságkötés és a bejegyzett élettársi kapcsolat létesítése
2. *kérelmezők:* a hivatali helyiségen kívül, hivatali munkaidőn kívül tartandó házasságkötést az anyakönyvi eljárásról szóló törvény szerint bejelentő ügyfelek;
3. *hivatali helyiség*: a 2111 Szada, Dózsa György út 88. szám alatti Szadai Polgármesteri Hivatal tanácskozó terme tizenöt főig, valamint a 2111 Szada, Dózsa György út 63. szám alatti Székely Bertalan Művelődési Ház és Könyvtár díszterme tizenöt fő felett;
4. *külső helyszín*: a 2111 Szada, Székely Bertalan út 22. szám alatti Székely Bertalan Emlékház;
5. *hivatali munkaidő*: a Szadai Polgármesteri Hivatal Szervezeti és Működési Szabályzatában meghatározott munkaidő,
6. *hivatali munkaidőn kívüli időpont*: a Szadai Polgármesteri Hivatal Szervezeti és Működési Szabályzatában meghatározott munkarendtől eltérő időpont.

**3. Hivatali helyiségen kívüli vagy hivatali munkaidőn kívül történő házasságkötés**

**4. §**

1. A hivatali helyiségen vagy hivatali munkaidőn kívül történő házasságkötés engedélyezését az elektronikus rendszer által előállított nyomtatványon kell kérni a bejelentési szándékkal egy időben, de legalább az anyakönyvi esemény tervezett időpontját megelőző harmincadik napig.
2. A kérelemről a jegyző az anyakönyvvezető javaslatának figyelembe vételével dönt.
3. A hivatali helyiségen kívüli anyakönyvi esemény esetén a kérelmezőknek kell gondoskodniuk a külső helyszínnek az anyakönyvi esemény megtartására alkalmas keretéről. A hivatali helyiségen kívüli helyszín akkor alkalmas az anyakönyvi esemény megtartására, ha az anyakönyvi iratok és kellékek sérülés és szennyeződésmentes elhelyezését biztosító asztal rendelkezésre áll.
4. Az anyakönyvvezetőnek a külső helyszínre való utazására a 6. § (4) bekezdésében meghatározott díj nyújt fedezetet.
5. A kérelmezők az anyakönyvvezető házasságkötés helyszínére való szállításáról és a hivatali helyiségbe történő visszaszállításáról a díj megfizetésével gondoskodnak.

**5. §**

1. A közeli halállal fenyegető állapot esetén a hivatali helyiségen kívül történő házasság megkötésére irányuló eljárás során a kérelmezők a 3. § (1) bekezdésben meghatározott eljárási határidő alól mentesülnek.
2. Az (1) bekezdésben foglalt feltételek fennállását a kérelmezők orvosi dokumentációval igazolják.

**4. A többletszolgáltatási díj megfizetésének mértéke, módja**

**6. §**

1. Hivatali munkaidőben a jegyző térítésmentesen biztosítja a házasságkötésre alkalmas hivatali helyiséget.
2. Amennyiben a kérelmezők az anyakönyvi esemény lebonyolításához külső közreműködő, valamint nem az alapfelszerelés körébe tartozó kellékek bevonását igénylik, úgy azokat saját költségen kötelesek biztosítani.
3. Ahivatali munkaidőn kívül vagy hivatali helyiségen kívül, valamint a hivatali munkaidőn és hivatali helyiségen kívül történő házasságkötés esetén a rendelet mellékletében meghatározott többletszolgáltatási díjat kell fizetni.
4. A többletszolgáltatás díját munkaidőben a Polgármesteri Hivatal Pénzügyi Csoportjánál, készpénzátutalási megbízáson vagy az OTP Banknál vezetett 11742049-15391621 bankszámlaszámra történő átutalással kell teljesíteni úgy, hogy az összeg legkésőbb a házasságkötés tervezett időpontját megelőző tíz nappal a számlára megérkezzen.
5. Az anyakönyvvezetőt a hivatali munkaidőn kívüli házasságkötésért eseményenként bruttó 13 450 Ft díjazás illeti meg, mely az anyakönyvi eseményt követően kerül kifizetésre.
6. A kérelmezők valamelyikének közeli halállal fenyegető egészségi állapota esetén az egészségügyi, szociális intézményben vagy lakáson lebonyolított anyakönyvi esemény térítésmentes.

**7. §**

1. Az anyakönyvi esemény lebonyolításáért befizetett díjat a kérelmezők akkor igényelhetik vissza, ha:
2. az anyakönyvi eseményt annak megtartása előtt legalább tizenöt nappal írásban lemondják,
3. az anyakönyvi esemény megtartását a feleknek fel nem róható okból az azt igazoló okirat csatolásával írásban mondják le.
4. Amennyiben az anyakönyvi esemény tizenöt napon belül kerül lemondásra, a kérelmezők a befizetett össze 50 %-ának visszaigénylésére jogosultak.

**5. Záró rendelkezések**

**8. §**

1. Ez a rendelet kihirdetését követő napon lép hatályba.
2. Hatályát veszti Szada Nagyközség Önkormányzat Képviselő-testületének a hivatali helyiségen kívüli, valamint a hivatali munkaidőn kívül történő házasságkötés engedélyezésének szabályairól és díjairól szóló 9/2017. (VI. 30.) önkormányzati rendelete.

|  |  |
| --- | --- |
| Szada, 2020………………..  Pintér Lajos | dr. Filó-Szentes Kinga |
| polgármester | jegyző |

**Közzétételi záradék:**

Ezt a rendeletet 2020. …... naptól közzétettem.

Szada, 2020. ……….

dr. Filó-Szentes Kinga

jegyző

Melléklet

a …/2020. ( . ) önkormányzati rendelethez

**A házasságkötés lebonyolításáért fizetendő többletszolgáltatás díjai**

1. hivatali munkaidőben, hivatali helyiségen kívül   
   (külső helyszínen) történő házasságkötés 15.000,- Ft + ÁFA
2. hivatali munkaidőn kívül, hivatali helyiségben   
   történő házasságkötés 10.000,- Ft + ÁFA
3. hivatali munkaidőn kívül, hivatali helyiségen kívül   
   (külső helyszínen) történő házasságkötés 20.000,- Ft + ÁFA

**A házasságkötésnél közreműködő anyakönyvvezető részére fizetendő díjazás mértéke** (bruttó)

* 1. hivatali munkaidőben, hivatali helyiségen kívül   
     (külső helyszínen) történő házasságkötés 0.- Ft
  2. hivatali munkaidőn kívül, hivatali helyiségben   
     történő házasságkötés

2.1. hétköznap 3.000,- Ft

2.2. hétvége 13.450,- Ft

* 1. hivatali munkaidőn kívül, hivatali helyiségen kívül   
     (külső helyszínen) történő házasságkötés

3.1. hétköznap 5.000,-Ft

3.2. hétvége 13.450,-Ft

**INDOKOLÁS**

2014. március 15. napjával lépett hatályba a Polgári Törvénykönyvről szóló 2013. évi V. törvény, mely a Polgári Törvénykönyvről szóló 1959. évi IV. törvényt hatályon kívül helyezte. Az új Polgári Törvénykönyv IV. Családjogi könyve tartalmazza a házasságkötésre vonatkozó szabályokat. 2014. július 1. napjával hatályba lépett továbbá az anyakönyvi eljárásról szóló 2010. évi I. törvény (továbbiakban: At.).

Az At. 96. §-a adfelhatalmazást a települési önkormányzatok részére, hogy rendeletben határozzák meg a hivatali helyiségen kívüli, valamint a hivatali munkaidőn kívül történő házasságkötés és bejegyzett élettársi kapcsolat létesítése engedélyezésének szabályait, illetve rendeletben állapítsák meg a hivatali helyiségen kívüli, valamint a hivatali munkaidőn kívül történő házasságkötés és bejegyzett élettársi kapcsolat létesítése esetén a többletszolgáltatás ellentételezéseként az önkormányzat részére, valamint az anyakönyvvezető részére fizetendő díj mértékét. Az önkormányzati rendelet szabályozási jogköréből ugyanakkor kikerült a családi és egyéb események, bejegyzett élettársi kapcsolat létesítésére vonatkozó szabály megállapítása, mivel az időközben bekövetkezett törvénymódosítás ezt a fővárosi kerületi, a megyei jogú városi, illetve a járási hivatal székhelye szerinti önkormányzatokhoz rendelte. (At. 31. § (1) bek.)

Tekintettel arra, hogy új házasságkötő terem kerül kijelölésre, ezért a rendelet házasságkötés létesítésére, engedélyezésére és díjazásra vonatkozó rendelkezéseinek felülvizsgálata és aktualizálása indokolt.

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe:** Szada Nagyközség Önkormányzat Képviselő-testületének a hivatali helyiségen kívüli és a hivatali munkaidőn kívül történő házasságkötés engedélyezésének szabályairól és díjairól szóló .../2020. ( . ) önkormányzati rendelete

**Társadalmi-gazdasági hatása**: A hivatali helyiségen kívüli, valamint a hivatali munkaidőn kívüli házasulandók által fizetendő díj többletköltséget okoz részükre.

**Költségvetési hatása**: Az Önkormányzat részére bevétel keletkezik.

**Környezeti, egészségi következményei**: A rendelet megalkotásának nincsenek ilyen jellegű következményei.

**Adminisztratív terheket befolyásoló hatása**: A jegyzőnek közigazgatási hatósági határozatot kell hoznia az engedély megadása esetén.

**Egyéb hatása**: nincs

**A rendelet megalkotása szükséges, mert**: az At. 31. § (1) bekezdésében és a 96. §-ában meghatározottak miatt.

**A rendelet megalkotásának elmaradása esetén várható következmények**: a házasságot kötni szándékozóknak a hivatali helyiségen kívüli, valamint a hivatali munkaidőn kívül történő házasságkötés nem engedélyezhető, mellyel kapcsolatban a kormányhivatal észrevétellel fog élni.

**A rendelet alkalmazásához szükséges feltételek**:

- személyi: rendelkezésre áll

- szervezeti: rendelkezésre áll

- tárgyi: rendelkezésre áll

- pénzügyi: rendelkezésre áll